钦定古今图书集成/明伦汇编/氏族典/第258卷 > 王元谟
## 钦定古今图书集成/明伦汇编/氏族典/第258卷 > 王元谟

按《宋书王元谟传》，“元谟字彦德，太原祁人也。六世祖
宏，河东太守，绵竹侯。以从叔司徒允之难去官，北居
新兴，仍为新兴雁门太守。祖牢，仕慕容氏，居青州。父
秀，早卒。元谟幼而不群，武帝临徐州，辟为从事史，与
语异之。元嘉中，补长沙王义欣镇军中兵将军，领汝
阴太守。时魏攻陷滑台，元谟疏陈北侵之策。上谓殷”
景仁曰：“闻王元谟陈说，使人有《封狼居胥》意。”及大举
北征，以元谟为宁朔将军。元谟专依所见，多行杀戮，
又营货利，一匹布责人八百棃，以此倍失人心。及拓
跋焘军至，乃奔退，麾下散亡略尽。萧斌将斩之，沈庆
之固谏，乃止。元凶弑立，元谟为益州刺史。孝武伐逆，
元谟遣济南太守垣护之将兵赴义，事平，除徐州刺
史，加都督。及南郡王义宣与江州刺史臧质反，元谟
与柳元景南讨。贼溃，加都督、前将军，封曲江县侯，迁
宁蛮校尉、雍州刺史。后为金紫光禄大夫，领太常。孝
武崩，与柳元景等俱受顾命，以外监事委元谟。时朝
政多门，元谟以严直不容，徙青冀二州刺史。少帝狂
悖，以领军征元谟，及至，屡表谏诤，又流涕请缓刑去
杀。明帝即位，除大将军、江州刺史。顷之，迁南豫州刺
史。薨，谥曰庄公。子缋嗣。